Pankin asiakasneuvoja kehotti asuntolainaneuvotteluissa Ylen juontaja Yagmur Özberkania palaamaan takaisin kotimaahansa.

Nordea pahoittelee Yagmur Özberkanin täysin asiatonta kohtelua. PEKKA KARHUNEN/KL

Yle Puhe -kanavalle radio-ohjelmaa tekevä Yagmur Özberkan joutui kohtaamaan varsin ikävää kohtelua pankin asuntolainaneuvottelussa. Özberkan kertoi tapahtuneesta tuoreeltaan Twitterissä.

Özberkan oli varannut perjantaina poikaystävänsä kanssa ajan Nordean konttoriin asuntolainaneuvottelua varten.

- Olimme käyneet ennen Nordeaa jo kahdessa eri pankissa, joten meillä oli jo tiedossa, mitä neuvotteluissa tapahtuu, Özberkan kertoo.

Pariskunnalla oli mukana tiedot kohteesta ja muita papereita, mitä asuntolainatarjousta hakiessa voisi tarvita. He olivat myös täyttäneet ennakkoon hakemuksen, jossa kävi ilmi perustiedot, kuten hakijoiden nimet.

- Naistyöntekijä kutsui meidät sisään. Hän ei kätellyt, esitellyt itseään eikä ottanut katsekontaktia vaan sanoi, että tulkaa perässä huoneeseen. Se oli vähän hassua, Özberkan kertoo ensikohtaamisesta.

Pankin asiakasneuvoja totesi heti aluksi, että hänen täytyy ensiksi tarkastaa perustiedot.

- Hänen ensimmäinen kysymyksensä meille oli, että kuinka kauan olette asuneet Suomessa.

Kysymys ihmetytti Özberkania, sillä aikaisemmissa neuvotteluissa oli kysytty ensiksi kohteesta, lainasummasta tai oliko kyse yhteislainasta.

- Totesin hänelle, että miten se tähän liittyy? Sitten sanoin, että tarpeeksi kauan, 25 vuotta. Tarkoituksenani oli jatkaa lausetta ja sanoa, että uskon meidän täyttävän varmasti kriteerit, hän selventää.

Özberkan ei ehtinyt saada lausettaan loppuun, kun pankkivirkailija jo ehti väliin.

- Hän tokaisi, että takaisin kotimaahan sitten, ja naurahti, Özberkan kertoo.

Özberkan meni tilanteesta hämilleen.

- Ajattelin, että anteeksi mitä oikein juuri kuulin. Superrohkeata sanoa tuollaista vuonna 2018, hän muistelee reaktiotaan.

Nöyryyttävä tilanne

Özberkan tiedusteli asiakasneuvojalta, kysyykö tämä kaikilta asiakkailta, asuvatko nämä Suomessa.

Nainen vastasi tehneensä johtopäätöksensä nimen perusteella. Özberkanin poikaystävän nimi ei ole myöskään täysin kantasuomalainen.

- Sanoin, että en usko, että meidän pitäisi keskustella näistä asioista lainaneuvottelussa tai kuunnella, että minun käsketään mennä takaisin kotimaahani. En edes tiedä, minne menisin, kun olen asunut 25 vuotta Suomessa. Ihmettelin, miten hän voi puhua mahdollisesti tuleville asiakkaille sillä tavalla. Koin tilanteen todella nöyryyttäväksi, Özberkan päivittelee.

Suomessa lähes koko elämänsä asunut Özberkan muutti Turkista Suomeen pikkulapsena.

Esimies soitti

Lainaneuvottelut saivat jäädä. Tilanteesta pöyristynyt Özberkan pyysi saada puhua naisen esimiehen kanssa antaakseen tälle palautetta kohtelustaan. Asiakasneuvoja ei ymmärtänyt, miksi Özberkan oli tuohtunut.

Esimies soitti Özberkanille noin tunti myöhemmin.

- Esimies pahoitteli tapahtunutta ja sanoi, ettei heillä ole tapana toimia näin. Heillä ei ole käytäntönä kysyä asiakkailta, kauanko he ovat asuneet Suomessa. Hän toi esiin myös sen, ettei tosin voi tietää, millä tavalla virkailija oli kommenttinsa esittänyt.

Özberkanin mukaan esimies lupasi keskustella pankkivirkailijan kanssa ja viedä palautteen ylemmälle tasolle.

Nordea: Epäonnistuttu täysin

Nordean liiketoimintajohtaja Riikka Laine-Tolonen vahvistaa, että Özberkan sai pankissa epäasiallista kohtelua. Laine-Tolosen mukaan tapahtunutta on käyty läpi sekä Özberkanin että pankin asiakasneuvojan kanssa.

- Pahoittelen syvästi asiakkaan saamaa huonoa ja täysin asiatonta kohtelua. Nordean periaatteisiin kuuluu kohdella kaikkia asiakkaitaan yhdenvertaisesti, ja torjumme syrjinnän kaikissa muodoissaan ja irtisanoudumme siitä, Laine-Tolonen viestittää Iltalehdelle sähköpostitse.

Nordean mukaan se edellyttää kaikilta työntekijöiltään sitoutumista periaatteisiin.

- Tässä asiakaspalvelutilanteessa on epäonnistuttu täysin. Asia tullaan käsittelemään sisäisesti perin pohjin, Laine-Tolonen sanoo.

Yagmur Özberkan ja hänen kollegansa Susani Mahadura tekevät Yle Puheelle radio-ohjelmaa, jossa käsitellään muun muassa suomalaisuutta, yhteiskunnan rakenteellisia ongelmia ja ennakkoluuloja.

- Kyllä se kirpaisee, kun se osuu omalle kohdalle. 25 vuoden jälkeen mun tarvitsee taistella tässä yhteiskunnassa paikastani sen takia, ettei mulla ole kantasuomalainen nimi. En koe, että tämä on minun ongelma vaan tuntuu, että täytyy puhua nyt kaikkien puolesta, jotka ovat joutuneet kohtaamaan ennakkoluuloja. Surullista, että tällaista tapahtuu vielä vuonna 2018 Suomessa, Özberkan harmittelee.